|  |  |
| --- | --- |
| Številka: 640-2/2023/6 | |
| Ljubljana, 5. marec 2024 | |
| EVA / | |
| GENERALNI SEKRETARIAT VLADE REPUBLIKE SLOVENIJE  [gp.gs@gov.si](mailto:gp.gs@gov.si) | |
| ZADEVA: Poročilo o udeležbi delegacije Republike Slovenije na 90. zasedanju Stalnega odbora Konvencije o preskušanju in označevanju izdelkov iz plemenitih kovin, ki je potekalo 11. in 12. septembra 2023 | | | | |
| 1. Predlog sklepov vlade: | | | | |
| Na podlagi 2. člena in šestega odstavka 21. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 8/12, 21/13 in 47/13 – ZDU-1G, 65/14, 55/17 in 163/22) in 4. člena Zakona o izdelkih iz plemenitih kovin (Uradni list RS, št. 4/06 – uradno prečiščeno besedilo in 7/18) je Vlada Republike Slovenije dne ……........... sprejela naslednji  SKLEP  Vlada Republike Slovenije se je seznanila s Poročilom o udeležbi delegacije Republike Slovenije na 90. zasedanju Stalnega odbora Konvencije o preskušanju in označevanju izdelkov iz plemenitih kovin, ki je potekalo 11. in 12. septembra 2023 v Edinburghu, v Združenem kraljestvu Velike Britanije in Severne Irske (ZK). Barbara Kolenko Helbl generalna sekretarka  Prejemniki:   * Urad RS za meroslovje * Ministrstvo za gospodarstvo, turizem in šport * Ministrstvo za zunanje zadeve * Generalni sekretariat Vlade RS | | | | |
| **2. Predlog za obravnavo predloga zakona po nujnem ali skrajšanem postopku v državnem zboru z obrazložitvijo razlogov:** | | | | |
| / | | | | |
| **3.a Osebe, odgovorne za strokovno pripravo in usklajenost gradiva:** | | | | |
| - mag. Karla Pinter, generalna direktorica Direktorata za notranji trg, MGRT  - dr. Samo Kopač, direktor Urada RS za meroslovje,  - Natalija Jovanović, podsekretarka na Uradu RS za meroslovje | | | | |
| **3.b Zunanji strokovnjaki, ki so sodelovali pri pripravi dela ali celotnega gradiva:** | | | | |
| / | | | | |
| **4. Predstavniki vlade, ki bodo sodelovali pri delu državnega zbora:** | | | | |
| / | | | | |
| 5. Kratek povzetek gradiva: | | | | |
| Konvencija o preskušanju in označevanju izdelkov iz plemenitih kovin je sprejeta z namenom olajšati trgovanje z izdelki iz plemenitih kovin s ciljem preprečevati nelojalno konkurenco in varovati potrošnike. Konvencija zavezuje države pogodbenice, da izdelkom, označenim v skladu z določili konvencije, omogočajo prost pretok. Ker preskušanje in označevanje izdelkov iz plemenitih kovin v EU ni harmonizirano področje, je sodelovanje v konvenciji in izmenjava informacij med pogodbenicami ključnega pomena za učinkovito ureditev prometa z izdelki iz plemenitih kovin v EU. Med trenutno 22 državami pogodbenicami konvencije so namreč vse razen Izraela evropske države.  Organ konvencije je Stalni odbor, v katerem so zastopane vse države pogodbenice. Sestaja se praviloma enkrat letno, izdaja posebna vodila in priporočila v zvezi z izvajanjem konvencije, obenem pa tudi preverja izpolnjevanje pogojev za članstvo v primeru prošnje za priključitev konvenciji.  Na tokratnem zasedanju Stalnega odbora konvencije je bilo pregledano izvajanje konvencije v preteklem letu. V okviru predvidenih točk dnevnega reda so posamezne članice konvencije poročale o aktualnih spremembah nacionalne zakonodaje kot tudi o morebitnih posebnostih na področju preskušanja in označevanja izdelkov iz plemenitih kovin. Stanje v Sloveniji na področju izdelkov iz plemenitih kovin je stabilno. | | | | |
| 6. Presoja posledic za: | | | | |
| a) | javnofinančna sredstva nad 40.000 EUR v tekočem in naslednjih treh letih | | | NE |
| b) | usklajenost slovenskega pravnega reda s pravnim redom Evropske unije | | | NE |
| c) | administrativne posledice | | | NE |
| č) | gospodarstvo, zlasti mala in srednja podjetja ter konkurenčnost podjetij  Glavni namen konvencije je olajšati trgovanje z izdelki iz plemenitih kovin, pri čemer je cilj omogočiti prost pretok blaga, preprečevati nelojalno konkurenco in varovati potrošnike. S članstvom Slovenije v konvenciji so naši gospodarski subjekti tako dobili možnost, da predložijo svoje izdelki iz plemenitih kovin v preskus in označitev z znakom konvencije, kar jim omogoča povsem enakovreden plasma ne samo na evropski notranji trg temveč tudi širše. | | | DA |
| d) | okolje, vključno s prostorskimi in varstvenimi vidiki | | | NE |
| e) | socialno področje | | | NE |
| f) | dokumente razvojnega načrtovanja:   * nacionalne dokumente razvojnega načrtovanja * razvojne politike na ravni programov po strukturi razvojne klasifikacije programskega proračuna * razvojne dokumente Evropske unije in mednarodnih organizacij | | | NE |
| 7.a Predstavitev ocene finančnih posledic nad 40.000 EUR:  / | | | | |
| 7.b Predstavitev ocene finančnih posledic pod 40.000 EUR:  / | | | | |
| **8. Predstavitev sodelovanja z združenji občin:** | | | | |
| Vsebina predloženega gradiva (predpisa) vpliva na:   * + pristojnosti občin,   + delovanje občin,   + financiranje občin. | | | NE | |
| Gradivo (predpis) je bilo poslano v mnenje:   * Skupnosti občin Slovenije SOS: NE * Združenju občin Slovenije ZOS: NE * Združenju mestnih občin Slovenije ZMOS: NE   Predlogi in pripombe združenj so bili upoštevani:   * v celoti, * večinoma, * delno, * niso bili upoštevani.   Bistveni predlogi in pripombe, ki niso bili upoštevani. | | | | |
| **9. Predstavitev sodelovanja javnosti:** | | | | |
| Gradivo je bilo predhodno objavljeno na spletni strani predlagatelja: | | | NE | |
| Po 9. členu veljavnega Poslovnika Vlade RS objava predmetnega gradiva ni predvidena oziroma potrebna. | | | | |
| **10. Pri pripravi gradiva so bile upoštevane zahteve iz Resolucije o normativni dejavnosti:** | | | - | |
| **11. Gradivo je uvrščeno v delovni program vlade:** | | | - | |
| Matjaž Han  minister | | | | |

Poročilo o udeležbi delegacije Republike Slovenije na 90. zasedanju Stalnega odbora Konvencije o preskušanju in označevanju izdelkov iz plemenitih kovin

**I. Namen**

Namen konvencije je olajšati trgovanje z izdelki iz plemenitih kovin, pri čemer je cilj preprečevati nelojalno konkurenco in varovati potrošnike. Konvencija vsebuje tehnične zahteve, ki jih morajo izpolnjevati izdelki iz plemenitih kovin, da se lahko označijo s skupnim znakom kontrole (Common Control Mark - znak CCM), ter s tem povezane analizne in druge preskusne metode. Konvencija zavezuje države pogodbenice, da izdelkom, označenim z znakom CCM, omogočajo prost pretok brez dodatnega preskušanja in označevanja. Ker preskušanje in označevanje izdelkov iz plemenitih kovin v EU ni harmonizirano področje, je sodelovanje v konvenciji in izmenjava informacij med pogodbenicami ključnega pomena za učinkovito ureditev prometa z izdelki iz plemenitih kovin v EU. Med trenutno 22 državami pogodbenicami konvencije so namreč vse razen Izraela evropske države.

Organ konvencije je Stalni odbor, v katerem so zastopane vse države pogodbenice. Stalni odbor, ki se sestaja najmanj enkrat na leto, izdaja posebna vodila in priporočila v zvezi z izvajanjem konvencije, obenem pa tudi preverja izpolnjevanje pogojev za članstvo v primeru prošnje za priključitev k konvenciji.

Zasedanja Stalnega odbora konvencije potekajo po ustaljenih točkah dnevnega reda. Naloge Stalnega odbora konvencije so:

* proučevanje in pregledovanje izvajanja konvencije;
* pregledovanje in po potrebi predlaganje sprememb prilog konvencije;
* sprejemanje sklepov o tehničnih zadevah iz prilog;
* spodbujanje strokovnega in upravnega sodelovanja med državami pogodbenicami na področjih, ki jih obravnava konvencija, ter izmenjava aktualnih informacij;
* proučevanje ukrepov za zagotavljanje enotne razlage in izvajanja določb konvencije;
* spodbujanje ustrezne zaščite oznak pred poneverbo in zlorabo;
* dajanje priporočil o vseh zadevah, ki so mu predložene v skladu z določbami drugega odstavka 9. člena konvencije, oziroma priporočil za reševanje sporov, ki nastanejo pri izvajanju te konvencije in so predloženi Stalnemu odboru;
* preverjanje, ali je ureditev države, ki želi pristopiti k konvenciji, skladna s pogoji konvencije in njenih prilog, in predložitev poročila v zvezi s tem v obravnavo državam pogodbenicam.

90. zasedanje Stalnega odbora je potekalo v Edinburghu (Združeno kraljestvo Velike Britanije in Severne Irske) 11. septembra 2023. Zasedanju je dne 12. septembra 2023 sledila izvedba Tehničnega programa, ki je bila prva po združitvi konvencije z IAAO. Zasedanje je gostil Edinburški preskusni urad ob podpori Združenja zlatarjev mesta Edinburgh.

Zasedanju Stalnega odbora je predsedoval Scott Walter (Edinburški preskusni urad), ki sta mu pomagala namestnik predsednika SC Thomas Brodmann (švicarski preskusni urad) in predsednik Stalnega tehničnega odbora (STG) Peters Brangulis (latvijski preskusni urad). Udeležilo se ga je 56 delegatov, ki so predstavljali 19 od (takrat še) 21 držav pogodbenic (Avstrija in Srbija se zasedanja nista udeležili), 2 državi prosilki (Italija in Ukrajina), 1 državo opazovalko (Španija / KRISOS) in 1 tehničnega udeleženca programa, TPP (Bosna in Hercegovina) .

Slovenija je na zasedanju Stalnega odbora zastopala stališča v skladu z zakonodajo Republike Slovenije na področju preskušanja in označevanja izdelkov iz plemenitih kovin, tako kot to izhaja iz Zakona o izdelkih iz plemenitih kovin (Uradni list RS št. 4/06 - uradno prečiščeno besedilo in 7/18).

**II. Program**

Na zasedanju Stalnega odbora konvencije je bilo pregledano izvajanje konvencije. V okviru predvidenih točk dnevnega reda so bila podana poročila posameznih držav članic konvencije o aktualnih spremembah nacionalne zakonodaje kot tudi o morebitnih posebnostih na področju preskušanja in označevanja izdelkov iz plemenitih kovin. Stanje v Sloveniji na področju izdelkov iz plemenitih kovin je stabilno.

**III. Teme pogovorov in stališča Republike Slovenije**

1. **SPLOŠNI DEL**
2. **Dnevni red**

*Slovenska delegacija je soglašala s predlaganim dnevnim redom.*

1. **Sprejem zapisnika**

Sprejem zapisnika 89. zasedanja Stalnega odbora konvencije, ki je potekalo dne 13. septembra 2022 v Ženevi, Švica.

*Slovenska delegacija na zapisnik ni imela pripomb.*

1. **Pregled uradnih dokumentov ter revizije prilog in tehničnih sklepov**

Compilation of Acts (Zbirka aktov) PMC/W 1/2001 je bila revidirana od zadnje seje in je začela veljati 1. novembra 2022. Glavne spremembe se nanašajo na nove letne pristojbine, ki jih je Stalni odbor potrdil na zasedanju septembra 2022 v Ženevi in na nove oznake srbskega urada za preskušanje, o katerih je depozitar obvestil države članice.

*Slovenska delegacija se je seznanila z navedenimi aktivnostmi.*

1. **Pregled delovanja konvencije**

Stalni odbor konvencije je pregledal delovanje konvencije, zlasti imenovanje novega finskega preskusnega urada za analizo in nadaljnje aktivnosti glede kemijske analize srebra na Švedskem in Norveškem. Seznanil se je tudi z rezultati raziskave o neodvisnosti preskusnih uradov, ki se v povprečju izvaja vsakih 5 let. Rezultate ankete bo pred potrditvijo s strani Stalnega odbora pregledal STG na svojem naslednjem zasedanju.

Stalni odbor konvencije je na zasedanju izvedel volitve, in sicer je ponovno izvolil Scotta Walterja (preskusni urad iz Edinburgha) za predsednika Stalnega odbora konvencije za obdobje 2024-2025. Za prvega namestnika predsednika Stalnega odbora konvencije je izvolil Thomasa Brodmanna (švicarski preskusni urad), za drugega namestnika predsednika Stalnega odbora pa Petersa Brangulisa (latvijski preskusni urad) za isto obdobje.

Stalni odbor je ponovno izvolil tudi vse člane Stalnega tehničnega odbora (STG), tj.:

* Ana Alves (portugalski preskusni urad)
* Peters Brangulis (latvijski preskusni urad)
* Thomas Brodmann (švicarski preskusni urad)
* Ashley Carson (preskusni urad iz Sheffielda)
* Sipke van der Meulen (EWN)
* Katarzyna Nadara (poljski regionalni preskusni v Varšavi)
* Scott Walter (Edinburški preskusni urad)

*Slovenska delegacija je na zasedanju podprla Scotta Walterja, Thomasa Brodmanna ter vse člane STG, pri glasovanju za drugega namestnika pa se je slovenska delegacija vzdržala, saj Slovenija na področju delovanja Konvencije zastopa bolj napreden in razvojno usmerjen pogled tako na delovanje Konvencije kot na samo področje izdelkov iz plemenitih kovin.*

V okviru konvencije delujejo naslednje delovne skupine:

- Delovna skupina za pripravo vizije in strategije (WGVS), ki ji predseduje g. Doug Henry (preskusni urad iz Birminghama) je dokončala osnutek dokumenta z revidirano vizijo in strategijo za delovanje in izvajanje konvencije. Stalni odbor konvencije je dokument pregledal med sestankom in sprejel sklep o 3-mesečnem pisnem posvetovanju, po katerem bo WGVS, če bo izid posvetovanja pozitiven, podeljen nov mandat za dokončanje projekta revizije vizije in strategije konvencije.

- Delovna skupina za pripravo vzorčnega zakona (WGML), ki ji predseduje Richard Sanders (Združeno kraljestvo), je svoj prvi osnutek smernic o vzorčnem zakonu predložila članom v pregled in pripombe, z rokom do 5. decembra 2023.

- Delovna skupina za sodelovanje z Evropsko unijo (WGEU) je pripravila osnutek mandata, ki ga je Stalni odbor potrdil.

*Slovenska delegacija se je seznanila s predstavljenimi poročili o delu navedenih delovnih skupin in soglašala z mandatom WGEU.*

Sekretariat konvencije je poročal o številu označenih izdelkov s skupno oznako kontrole CCM v letu 2022, in sicer se je število izdelkov, označenih s skupno kontrolno oznako (CCM) v letu 2022 povečalo za 9 % na 7.334.796, pri čemer je bilo 31,1 % teh izdelkov označenih »offsite«, tj. izven lokacije preskusnega urada. V Sloveniji smo poročali o štirih izdelkih označenih z znakom Konvencije.

*Slovenska delegacija je poročala o številu označenih izdelkov in se seznanila s statističnim poročilom.*

1. **Poročila držav članic**

Članice konvencije so poročale o morebitnih spremembah na področju zakonodaje oziroma glede drugih sprememb v organizaciji preskušanja in označevanja izdelkov iz plemenitih kovin.

*Slovenska delegacija se je seznanila s poročili članic. Posebnih sprememb na področju zakonodaje v Republiki Sloveniji v obdobju od zadnjega zasedanja ni bilo, zato slovenska delegacija poročila ni podala.*

1. **Članstvo v konvenciji**

Stalni odbor je pregledal prošnje za članstvo Italije, Šrilanke in Ukrajine. Opazil je tudi pozitiven razvoj v Španiji, kjer je združenje „Asociación Española de Joyeros, Plateros y Relojeros“ (AEJPR) predlagalo španski vladi pridružitev konvenciji.

Italija je poročala o skorajšnjem zaključku postopka ratifikacije pristopa konvenciji. Ratifikacija je uspešno prestala obravnavo v parlamentu, tako da je bil Zakon o pristopu Italijanske republike k Konvenciji o preskušanju in označevanju izdelkov iz plemenitih kovin s prilogami, sestavljeni na Dunaju 15. novembra 1972, objavljen v Uradnem listu 26. maja 2023. Zadnji korak, tj. obvestilo italijanskega veleposlaništva v Stockholmu švedskemu ministrstvu za zunanje zadeve, ki deluje kot depozitar konvencije, pa še sledi. Ko bo to storjeno, bo depozitar uradno obvestil vse države pogodbenice o pristopu Italije, pristop pa bo začel veljati 3 mesece pozneje.

*Slovenska delegacija se je seznanila s poročilom in stanjem v zvezi s pristopom Italije k konvenciji.*

Ukrajinska delegacija se je, zahvaljujoč finančni in logistični podpori latvijskega in poljskega preskusnega urada ter preskusnih uradov Združenega kraljestva, osebno udeležila zasedanja Stalnega odbora. Ukrajinski preskusni uradi kljub vojni delujejo in so sodelovali tudi v letošnjem programu "Round Robin", kjer so dosegli izjemne rezultate. Med zasedanjem so ukrajinski preskusni urad, latvijski preskusni urad in Sekretariat konvencije, podpisali nov tripartitni memorandum o soglasju, ki Ukrajini omogoča nadaljevanje pristopnega procesa. Gre za donacijo Latvije v višini 7000 EUR za obdobje 2023–2024, s katero bo upravljal Sekretariat konvencije.

Stalni odbor se je odločil, da do nadaljnjega opusti letno pristojbino, ki jo mora plačati Ukrajina kot država prosilka.

*Slovenska delegacija se je seznanila s stanjem glede pristopa novih članic in soglašala s predlogom o opustitvi pristojbine za Ukrajino.*

1. **Poročila o državah s statusom opazovalke oziroma sodelujočega v tehničnih programih (Technical Program Participants (TPP) in informacija o nečlanicah**

Stalni odbor je že leta 2021 podprl predlog Sekretariata, da se vzpostavi in posodablja podatkovna baza z vsemi kontaktnimi podatki nečlanic, z namenom spremljanja odnosov z nečlanicami. Osnutek, ki ga je pripravil Sekretariat, vključuje približno 40 držav. Ker ni izvedljivo, da bi sodelovali z vsemi državami hkrati, je Sekretariat predlagal, da se prizadevanja osredotočijo na države, ki imajo vzpostavljen sistem označevanja in so bodisi TPP/OBS in/ali pripravljene sodelovati v RR. Predlagane države so: Bahrajn, Bolgarija, Makedonija, Moldavija, Črna gora, Romunija, Španija in ZAE.

*Slovenska delegacija se je seznanila s predstavljenim dokumentom ter soglašala z načrtovanimi aktivnostmi.*

1. **Sekretariat konvencije**

Sekretariat je poročal o aktivnostih od zadnjega zasedanja in podal finančno poročilo za leto 2022. Predstavil je računovodske izkaze konvencije za leto 2022. Prihodek je dosegel 250.990,00 CHF (v primerjavi z 256.174,00 CHF leta 2021), odhodki pa so skupaj znašali 190.522,34 CHF (v primerjavi z 219.137,40 CHF v letu 2021), kar pomeni pozitivno stanje v višini 60.467,66 CHF. Od tega je bilo 5.383,04 CHF rezerviranih za izvajanje programa Round Robin in 4.450,00 CHF odpisanih (ta znesek ustreza letni pristojbini Ukrajine v letu 2022). Končno stanje v višini 50.634,62 CHF je bilo preneseno v rezervni sklad, ki je nov računovodski sklad, sestavljen iz »neporabljenih sredstev po konvenciji, tj. razlike med dohodkom, ustvarjenim z letno pristojbino, ki jo plačajo države pogodbenice in države prosilke, ter neposrednih in posrednih stroškov konvencije. Sredstva rezervnega sklada bodo uporabljena za izravnavo nihanj finančnih rezultatov skozi posamezna finančna obdobja.

*Slovenska delegacija se je seznanila s poročilom Sekretariata.*

**II. TEHNIČNI DEL**

1. **Poročilo o delu Stalnega tehničnega odbora (STG)**

Predsednik STG Peters Brangulis (latvijski preskusni urad) je poročal o 34. sestanku STG, ki je potekal v Ženevi (Švica) 19. junija 2023.

*Slovenska delegacija se je seznanila s poročilom o delu STG.*

1. **Medlaboratorijske primerjave (Round Robin on Testing (RR))**

Stalni odbor je pregledal rezultate letošnjega programa Round Robin, RR 54 (zlato), RR 55 (srebro) in RR 56 (paladij), ter potrdil priporočeno sestavo zlitine STG za 2024 RR, tj. RR 57 (zlato) in RR 58 ( srebro). Pregledal je finančno poročilo o izvajanju tehničnega programa za obdobje 2020–2023 in potrdil nov 4-letni proračunski načrt (2024–27), ki uvaja postopno zvišanje pristojbin za RR.

Skupni stroški konvencije bodo v naslednjih 4 letih dosegli 301.476 CHF, skupni dohodki konvencije pa bi na podlagi nespremenjenih pristojbin znašali le okoli 200.000 CHF, kar bi povzročilo izgubo v višini pribl. 100.000 CHF. Za premostitev vrzeli je STG priporočil postopno zvišanje pristojbine za RR z vzporedno uporabo rezervnega sklada tehničnega programa. Konvencija in rezervni sklad RR bosta prispevala približno 38.163 CHF oziroma 30.433 CHF, s čimer bo omogočeno uravnoteženje štiriletnega proračunskega obdobja. Ob koncu tega obdobja bodo računi izravnani, program pa bo samooskrben.

*Slovenska delegacija se je seznanila s poročilom predsednika in potrdila predlog za zvišanje pristojbin.*

1. **Pristopi za obvladovanje tveganj**

Predstavljeno je bilo stanje glede priprave dokumentov za obvladovanje tveganj na področju, ki ga ureja konvencija.

*Slovenska delegacija se je seznanila s predstavitvijo.*

1. **Koordinacija preskušanja in označevanja izdelkov**

Stalni odbor konvencije je razpravljal o vprašanjih, ki jih je izpostavila Norveška glede zahtev za označevanje izdelkov v Evropskem gospodarskem prostoru (EGP) in o tem, kako države članice EGP ravnajo z izdelki iz plemenitih kovin, uvoženimi iz Nemčije. Ugotavljajo namreč, da zahteve EGP ne sodijo na področje uporabe konvencije. Predmetna problematika sicer ni povezana s konvencijo, kljub temu pa je Stalni odbor konvencije primeren forum za tovrstno razpravo. Norveška je tudi poudarila, da bi bila konvencija bolj privlačna, če bi obravnavala zadeve širše. Vprašanja, ki jih je izpostavila Norveška, so pomembna za države članice EU. Sprejet je bil sklep, da bo WGEU na svojem naslednjem srečanju razpravljala o predstavljeni problematiki.

*Slovenska delegacija se je seznanila s predstavitvijo posameznih primerov in je sodelovala v razpravi in glasovanju.*

1. **ZAKLJUČEK ZASEDANJA**
2. **Naslednja zasedanja Stalnega odbora**

V letu 2023 sta bili predvideni dve zasedanji Stalnega odbora, vendar je prvo zaradi nezmožnosti izvedbe odpadlo. Sekretariat je predlagal, da se v naslednjem letu izvedeta dve zasedanji, in sicer prvo marca v Ženevi, Švica, in drugo jeseni, na zaenkrat še neznani lokaciji. Slovenska delegacija je na zadnjem zasedanju predlagala, da se pri organizaciji srečanj upošteva načelo učinkovitosti in se razmisli o tem, da se nekatera srečanja organizirajo preko videokonference tudi v primeru, ko ni epidemioloških omejitev oz. da se srečanja organizirajo v živo in preko videokonference in se tako delegatom omogoči, da se odločijo na kakšen način se bodo srečanja udeležili. Iz razloga učinkovite rabe virov ter varovanja okolja je Slovenija ponovno predlagala, da se razmisli o tem, da se zasedanja izvajajo tudi v obliki videokonference in se na ta način tudi s strani Konvencije prispeva k racionalni rabi sredstev in virov in zmanjšanju ogljičnega odtisa organizacije in držav članic.

Stalni odbor je ponovno razpravljal o predlogu Slovenije in sprejel sklep o poskusni organizaciji naslednjega zasedanja v hibridni obliki ter nadaljnji obravnavi predloga na naslednjih zasedanjih.